Ḿbū yā ńdzóe bitá ńnēn yǎ ǹkúkúmá Sargon yǎ Asiría, a ngálom, a ngákə tsǎg Ashdod bitá, a təgə́ fə̄ nyé. 2Ńdɔ̄ hḿ fɔ̄ɔ̄ ábǒg tē, Ǹtondôbə a ngákɔ́bɔ̄ ânyǔ profɛ́d Isaías, mɔ́n Amots, nyé na: "Kələ, ó tīī ńkud o bəgə́ ángə̄də́g, ó vāā fə̄ bə́sílífas o bəgə́ á məkǒl ". Ńdɔ̄ fə a ngábɔ̄ nálā, ǎ ngáwulu ǹsɔ́ zud ai miǹsɔ́ məkǒl. 3Ǹtondôbə nyé nâ: "Etúgā dzáma Isaías yáwūlú ńsɔ̄ zud ai miǹsɔ́ məkǒl á táŋ mim̀bú mílɛ́, ndəm ai ngěn ású Égîptɛn ai Etiópia. 4Nálā ńgɔ ǹkúkúmá yā Asiría ǎ yi kə ai Égîptɛn á mīńkóm ai Etiópia á məkaban, bə̄ndómán ai miǹnǒm miǹsɔ́ mí zud ai miǹsɔ́ məkǒl, məkǎn mə́ nyə̄gə́ á ǹsəŋ, ósɔ́n Égîptɛn. 5Fəg yayi dzáŋ bod, bâyi laŋǎn mənyu mə́ yô, ású Étiópia yǎ bə́ ngábə́ fidigi, ai ású Égîptɛ̌n yā á ḿbə́ bɔ̄ dúma." 6Ńdɔ̄ hḿ bətɔbɔ̌ yā ḿfág ńnam ví bâyi dzó nâ: "Ndə é ḿbɔ̄ hḿ bā, ébá yā bī ngábə́ fidigi nâ byǎyi kə́ sɔbɔ ábə̄ bɔ́. Byǎyi yén ákodé ábə̄ bɔ́, bâyi bía kode á mɔ́ mə́ ńkúkúmá yā Asiría. Ńdɔ̄ ábōg dī éyə bǐ zu kə vé ?"